Document ID: 32008D0431

RÅDETS BESLUTNING
af 5. juni 2008
om bemyndigelse af visse medlemsstater til i Det Europæiske Fællesskabs interesse at ratificere eller tiltræde Haagerkonventionen af 1996 om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn og om bemyndigelse af visse medlemsstater til at fremsætte en erklæring om anvendelsen af de relevante interne fællesskabsretlige regler
(2008/431/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 61, litra c), og artikel 67, stk. 1, sammenholdt med artikel 300, stk. 2, første afsnit, og artikel 300, stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Det Europæiske Fællesskab ønsker at skabe et fælles retligt område baseret på princippet om gensidig anerkendelse af retsafgørelser.
(2)
Konventionen om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn, som blev indgået den 19. oktober 1996 inden for rammerne af Haagerkonferencen om International Privatret (i det følgende benævnt »konventionen«), er et vigtigt bidrag til beskyttelsen af børn på internationalt plan. Det er derfor ønskeligt, at dens bestemmelser kan finde anvendelse snarest muligt.
(3)
Ved Rådets beslutning 2003/93/EF af 19. december 2002 (2) blev medlemsstaterne bemyndiget til i Fællesskabets interesse at undertegne konventionen. De stater, der var medlemmer af Fællesskabet på det tidspunkt, undertegnede konventionen den 1. april 2003 med undtagelse af Nederlandene, der allerede havde undertegnet konventionen. Andre medlemsstater, der ikke var medlemmer af Fællesskabet den 1. april 2003, har også undertegnet konventionen.
(4)
Efter vedtagelsen af beslutning 2003/93/EF blev Rådet og Kommissionen enige om, at beslutningen skulle følges op af et forslag fra Kommissionen til Rådets beslutning om bemyndigelse af medlemsstaterne til at ratificere eller tiltræde konventionen i Fællesskabets interesse på det relevante tidspunkt.
(5)
Nogle medlemsstater har allerede ratificeret eller tiltrådt konventionen.
(6)
Visse artikler i konventionen berører den afledte fællesskabsret om kompetence og om anerkendelse og fuldbyrdelse af retsafgørelser, især Rådets forordning (EF) nr. 2201/2003 af 27. november 2003 om kompetence og om anerkendelse og fuldbyrdelse af retsafgørelser i ægteskabssager og i sager vedrørende forældreansvar (3). Medlemsstaterne bevarer deres kompetence på de af konventionen omfattede områder, der ikke berører fællesskabsretten. Fællesskabet og medlemsstaterne deler således kompetencen med hensyn til at indgå konventionen.
(7)
I henhold til konventionen kan kun suveræne stater være parter i den. Derfor kan Fællesskabet hverken ratificere eller tiltræde konventionen.
(8)
Rådet bør derfor undtagelsesvis bemyndige medlemsstaterne til at ratificere eller tiltræde konventionen i Fællesskabets interesse på de betingelser, der er fastsat i denne beslutning, dog ikke de medlemsstater, der allerede har ratificeret eller tiltrådt konventionen.
(9)
For at sikre anvendelsen af Fællesskabets regler om anerkendelse og fuldbyrdelse af retsafgørelser i Fællesskabet er det i artikel 2 i Rådets beslutning 2003/93/EF fastsat, at medlemsstaterne skal fremsætte en erklæring, når de undertegner konventionen.
(10)
De medlemsstater, der undertegnede konventionen den 1. april 2003, fremsatte ved den lejlighed den erklæring, der er indeholdt i artikel 2 i beslutning 2003/93/EF. Andre medlemsstater, der ikke undertegnede konventionen i henhold til beslutning 2003/93/EF, har fremsat erklæringen efter deres tiltrædelse af Den Europæiske Union. Nogle medlemsstater har imidlertid ikke fremsat erklæringen og bør derfor nu fremsætte den erklæring, der er indeholdt i artikel 2 i denne beslutning.
(11)
De medlemsstater, der er bemyndiget til at ratificere eller tiltræde konventionen i henhold til denne beslutning, bør gøre det samtidig. Disse medlemsstater bør derfor udveksle oplysninger om, hvor langt de er nået med deres ratifikations- eller tiltrædelsesprocedurer med henblik på at forberede en samtidig deponering af deres ratifikations- eller tiltrædelsesinstrumenter.
(12)
Det Forenede Kongerige og Irland deltager i vedtagelsen og anvendelsen af denne beslutning.
(13)
I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som ikke er bindende for og ikke finder anvendelse i Danmark -
VEDTAGET FØLGENDE BESLUTNING:
Artikel 1
1. Rådet bemyndiger Belgien, Tyskland, Irland, Grækenland, Spanien, Frankrig, Italien, Cypern, Luxembourg, Malta, Nederlandene, Østrig, Polen, Portugal, Rumænien, Finland, Sverige og Det Forenede Kongerige til i Fællesskabets interesse at ratificere eller tiltræde Haagerkonventionen af 1996 om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn (i det følgende benævnt »konventionen«) på de betingelser, der er fastsat i artikel 3 og 4.
2. Teksten til konventionen er vedlagt denne beslutning.
Artikel 2
Rådet bemyndiger Bulgarien, Cypern, Letland, Malta, Nederlandene og Polen til at fremsætte følgende erklæring:
»Konventionens artikel 23, 26 og 52 giver de kontraherende parter en vis fleksibilitet med hensyn til at anvende en enkel og hurtig ordning for anerkendelse og fuldbyrdelse af afgørelser. Fællesskabets bestemmelser fastsætter et system for anerkendelse og fuldbyrdelse, der er mindst lige så gunstigt som konventionens bestemmelser. Følgelig vil afgørelser vedrørende sagsområder omfattet af konventionen, der træffes af en ret i en af Den Europæiske Unions medlemsstater, blive anerkendt og fuldbyrdet i … (4) efter de relevante interne fællesskabsretlige regler (5).
Artikel 3
1. De medlemsstater, der er nævnt i artikel 1, stk. 1, træffer de nødvendige foranstaltninger med henblik på at deponere deres ratifikations- eller tiltrædelsesinstrumenter samtidig i Kongeriget Nederlandenes Udenrigsministerium, om muligt inden den 5. juni 2010.
2. Inden den 5. december 2009 udveksler de medlemsstater, der er omhandlet i stk. 1, i Rådet oplysninger med Kommissionen om, hvornår de forventer at have afsluttet de parlamentariske procedurer, der er nødvendige for ratifikationen eller tiltrædelsen. På dette grundlag fastsættes datoen og betingelserne for den samtidige deponering.
Artikel 4
Når de parlamentariske procedurer, der er nødvendige for ratifikationen eller tiltrædelsen, er gennemført, meddeler de medlemsstater, der er nævnt i artikel 1, stk. 1, Kongeriget Nederlandenes Udenrigsministerium dette skriftligt, idet de oplyser, at deres ratifikations- eller tiltrædelsesinstrumenter vil blive deponeret senere i overensstemmelse med denne beslutning.
Artikel 5
Denne beslutning anvendes fra dagen for offentliggørelsen i Den Europæiske Unions Tidende.
Artikel 6
Denne beslutning er rettet til alle medlemsstaterne bortset fra Danmark, Den Tjekkiske Republik, Estland, Litauen, Ungarn, Slovenien og Slovakiet.
Udfærdiget i Luxembourg, den 5. juni 2008.

Labels: 11
5
0
18
15